  Туспуктэм: Руслан Нуриахметов Наталия Сильвестрова Удмуртиысь вить коррекционной дышетон ужъюртэз выльдозы. Ужъёсты «Образование» йӧскалык ӵектос улсын быдэстозы. Со сярысь Удмуртиысь тӧролэн но кивалтэтлэн пресс-службазы ивортӥз. Нимысьтыз дышетон кулэяськонэн 680 котыр нылпиос ӧнерлыко дышетсконлэсь выль ӧръёссэ тодыны но ӟечгес юрттэт басьтыны быгатозы. Ӵектосэ Сарапулысь 19 номеро шоръёзо школа-интернат, Ижкарысь 15 номеро школа-интернат, Ижкарысь 101 номеро школа, Кез ёросысь Озоно-Чепецкой школа-интернат, Зураысь школа-интернат пыриськизы    Котькудӥз дышетскон юрт ӵектос улсын 7 миллион манетлэсь трос уксё утӥз. Со школаосы туала коррекционно-развивающей тӥрлыкъёс басьтозы, сюбег ӧръёсъя ӧнерчиослэн кабинетъёсазы логопедической ӝӧкъёс, интерактивной панельёс но флипчартъёс пуктозы, технологияя кабинетъёсысь станокъёсты но вуриськон машинаосты выльдозы, ватсам дышетсконэ выль ӧр – сюй посуда лэсьтон – пыртозы, социально-бытовой ӧръя кабинетъёсы туала арбериос басьтозы. Удмуртия «Образование» йӧскалык ӵектосэз быдэстонэ ньылетӥ арзэ пыриське ни. Со дыр куспын 11 школаослэсь тӥрлыкъёссэс выльдӥзы. Вуоно арын эшшо одӥг коррекционной юртэз выльдозы. Тегъёс: школаос тӥрлык Удмуртия йӧскалыкӵектосъёс  